Édes, drága Barátom!

Hagyjuk a teketóriát újfent, már régóta vártam leveledre. Örömmel olvastam, hogy ezúttal más természetű dolgok is szóba kerültek, nem csak a Tragédia, arról úgyis esett már bőséggel szó. Tutira befutó ;-).

De térjünk a tárgyra, az élet folyására… tudom jól, mi emészt. Hidd el, nekem sem könnyebb a sorom, alig jut kis idő levelet írni az egész napi gépies és egyéb-ies foglalkozásaim miatt. Ilyen ez a népszerűség. :-P Ennek ellenére néha-néha, mikor az omnibuszon utazom, megállok, és eszembe jutnak gondolataid. Nézem a tömeget, az embereket… idősek, fiatalok, csínosak és rútak, mogorvák, házsártosak, szemérmesen szerelmesek, munka után kimerültek, tisztátlanok és tiszták, lassúak, sietősek. Manapság az emberi kapcsolatok… a válás, az elmúlás lehelete, minden jó és rossz, a vádak és elismerések, mit az életünk során a Teremtő megád.

És hogy a költői létnek mi értelme? – kérded. Ha az ember dallal van tele, nem tehet mást, el kell zengje. De e dal nem lehet mindig illatos, és szép. Hisz kusza világ ez, amiben élünk, és sok benne a szenny, de költőként egy dolgod van, hogy a népednek, sőt a nemzetednek üzenj. S ha úgy érzed, akkor „Költő hazudj, de rajt’ ne fogjanak” – ha tudnád engem is mennyire emészt eme gondolat. Hazugság? Igazság? Mit is jelent? Azt gondolom, ezeknek itt mind legalább két oldaluk van. Mi költők, írók ebben a rút világban szépítünk, ahogy a művészetek minden ága. Miért? Hogy a lelkünk ép maradjon, hogy a sok borzalomból épülhessünk, feltöltsünk, és feltöltessünk. És végül egy jó tanácsot hadd osszak meg veled édes jó emberem, habár igazán alapos és a véletlenekre semmit sem bízó embernek ismertelek meg. Ahogy olvastam leveled, megihlettek a gondolataid, és tollat ragadtam, azt hiszem, hamarosan új verssel rukkolok elő. Idézem engedelmeddel a fentebb említett tanácsom:

Tanuld meg: félig semmit se csinálj!)
A „Hóra, Flóra, Grácia, Pszüché”
S a többi, - hogy keverd mind együvé
S *detur, signetur:* „ideál”. Hahó!
Csinján, barátom: több is kell *ahó!*

Isten áldjon édes jó emberem! Várom megindító válaszodat!

Igaz barátod

Arany János

Különösen Tisztelt kedves Barátom!

Köszönöm, hogy nagy elfoglaltságodban időt szánsz az eszmecserére Velem. Jóleső érzés, hogy van, aki megért, bátorít, erőt ad. Lelkesítő szavaidat soha nem feledem! Tudod, drága Jánosom, egész életművem alapeszméje az akar lenni, hogy milyen az, amikor az ember Istentől elszakad, s önerejére támaszkodva cselekedni kezd. És lám mennyi buktatója akad élete során. Már tudom, ezek az akadályok, és leküzdésük csakis emel az emberi természeten, ezáltal fejlődik lelkileg. Csak az akadálypálya néha hosszú, kacskaringós, túl magasan, esetleg túl sűrűn van a léc, és nem mindig vagyunk edzésben. De küzdeni kell erőnk szerint, és bízva bízni.

Ne is említsd, volt részem megtapasztalni, milyen is az „igazság”. Néha fájó, és mindenkinek megvan a sajátja. No és az eszmék, ami miatt üldöznek. Nem értem, mi bajuk. Igen, az eszme folyton fejlődik, s győz, nemesedik. Nemde?

Utolsó soraiddal teljes mértékben azonosulok. Elismerésed léleksimogató. Valóban nem bíztam a véletlenre soha az írást, még a börtöncella falai között is alkottam verset, krétával a faasztalra, amit aztán megtanultam, és gyorsan letöröltem, nehogy észrevegyenek. És a sok cetlim…:$ Drága János, a szívemből, lelkemből szólsz. Türelmetlenül várom versedet!

Bocsáss meg nem túl hosszú levelemért, mely rövidsége ellenére irántad való igaz tiszteletemnek tanújele, mert azok közé tartozol, kinek örök hálámmal tartozom a barátságáért.

A legőszintébb tiszteletem mellett maradok

igaz barátod:

Madách Imre